Fotos: Harley-Davidson verras met nuwe modelleHarley-Davidson se Pan America. Foto: Verskaf Harley-Davidson het die wêreld dié week laat regop sit deur sy toekomstige modelplanne bekend te maak. Die tonge is behoorlik los, veral oor die Pan America, Harley-Davidson se dubbeldoelfiets. Harley-Davidson het sy hele aanslag op die mark van bo tot onder bekyk en met ŉ plan vorendag gekom om die publiek meer toegang te gee tot hulle produkte. Die plan sluit nie net nuwe produkte in nie, maar ook meer aggressiewe bemarking en verdere ontwikkeling van bestaande produkte. Daar is groot dinge aan die gebeur in Milwaukee en Harley wil homself sigbaar maak in die markte waar daar baie groei is. Dit beteken nie dat die tradisionele Harley-ryers agterweë gelaat gaan word nie. Inteendeel, Harley gaan sy bestaande groot toerfietse bly ontwikkel sodat bestaande ryers Harley-klante bly. Harley-Davidson se Streetfighter. Foto: Verskaf Daar is nou ook ŉ fokus op die middelklas fietse tussen 500 cc en 1250 cc, en hier is waar die puriste en mededingers baie te sê het. Harley-Davidson se eerste avontuurfiets sal bekend staan as die Pan America. Dit is ŉ bonkige 1250 cc wat behoorlik lyk of hy enige plek sal kan gaan. Daar is ook die 1250 Custom en die 975 cc Streetfighter. Die Streetfighter is nog ŉ model wat breek met die Harley-tradisie en lyk meer soos ŉ kaalfiets as iets wat ŉ Harley-kenteken op sy tenk dra. Hierdie modelle behoort aan die begin van 2020 bekend gestel te word. Daarna sal nog modelle hierdie reeks aanvul tot 2022. Harley-Davidson se LiveWire. Foto: Verskaf Aan die onderpunt van die mark is Harley-Davidson besig om ŉ vennootskap met ŉ vervaardiger in Asië aan te gaan om ook in die 250 cc- tot 500 cc-mark mee te ding. Behalwe vir die Pan America is die ander groot nuus Harley-Davidson se LiveWire. Soos jy seker kan aflei uit die naam, is hierdie fiets elektries. Hierdie model behoort al teen volgende jaar die lig te sien. Harley-Davidson is een van die eerste groot naam- vervaardigers om so ŉ model bekend te stel. Daar word ook ander kleiner weergawes beplan tot 2022. Wêreldwyd gaan Harley ook sy sigbaarheid verhoog met meer handelaars en ŉ groter aanlynbasis. Harley-Davidson bly so ŉ ikoniese handelsmerk omdat die maatskappy nooit stilstaan nie. Met die nuwe plan “More roads to Harley-Davidson” is hulle op die regte pad.